Comença el Taller d'Ocupació "Port de Catarroja IV: Desenvolupament de Serveis Turístics
12 gen. 2024

Catarroja, 12 de gener 2024. Comença a Catarroja un nou Taller d'Ocupació, "Port de Catarroja IV: Desenvolupament de Serveis Turístics", un programa mixt d'ocupació i formació amb el qual es millorarà l'ocupabilitat de les persones participants a través d'un contracte per a la formació i l'aprenentatge que millore la seua qualificació professional.

Amb aquest nou Taller, un total de 20 veïnes i veïns de la localitat tindran l'oportunitat de formar-se en una nova professió a més de ser contractats per l'Ajuntament. Al costat de l'alumnat també s'ha contractat a un equip format per direcció, docents i perfil d'auxiliar administratiu.

L'alcaldessa de Catarroja, Lorena Silvent, al costat de la regidora d'Impuls Econòmic, Lourdes Rodríguez, ha estat l'encarregada de donar la benvinguda a l'alumnat participant en aquesta nova convocatòria i els ha animat a aprofitar aquesta oportunitat que els obri una porta al mercat laboral de cara al futur.

"Continuem apostant per l'activació de polítiques d'ocupació a Catarroja, que permeten a persones desocupades tindre l'oportunitat d'adquirir habilitats laborals, combinant l'ensenyament teòric amb l'experiència pràctica. I tot això, emmarcat en un gran projecte per a la nostra ciutat, que és l'impuls d'un pla turístic sostenible del Port de Catarroja que mostre el gran potencial del nostre entorn natural".

Aquest Taller d'Ocupació continua, per tant, en la línia de les edicions anteriors, impulsant iniciatives centrades en l'Albufera i el Port de Catarroja que beneficien a la ciutadania i al sector turístic local.

Així, durant el Taller del passat any 2023, l'alumnat va treballar durant un any identificant els recursos susceptibles de valorar-se en una oferta atractiva i un programa d'activitats entorn del Port de Catarroja i l'Albufera, desenvolupant productes turístics, com les visites guiades, i altres propostes enfocades a realçar aquest entorn natural incomparable.